**5/2019. (VI.24.) MÜK szabályzat**[[1]](#footnote-1) **az ügyvédjelöltek, jogi előadók, alkalmazott ügyvédek és alkalmazott európai közösségi jogászok foglalkoztatásának feltételeiről**

A Magyar Ügyvédi Kamara Küldöttgyűlése az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 25. pontjában,

a 6.4. pont tekintetében az Üttv. 158. § (1) bekezdés 36. pontjában és a Magyar Ügyvédi Kamara Alapszabálya IV.20. pont 42. alpontjában

kapott felhatalmazás alapján,

az Üttv. 157. § (2) bekezdés e) pontjában meghatározott feladatkörében eljárva,

a 4. pont tekintetében az Üttv. 156. § (3) bekezdése szerinti feladatkörében eljáró Országos Alkalmazott Ügyvédi Tagozat egyetértésével,

az 5. pont tekintetében az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat egyetértésével

az alábbi szabályzatot alkotja:

**1. Az alkalmazott foglalkoztatásának infrastrukturális és tárgyi feltételei**

**1.1.** A munkáltató köteles biztosítani az alkalmazott ügyvéd, az alkalmazott európai közöségi jogász, az ügyvédjelölt és a jogi előadó (a továbbiakban együtt alkalmazott:) számára, hogy

a) munkáját a munkáltató vagy vele egy ügyvédi társulásba tartozó személy ügyvédi kamarai nyilvántartásba bejegyzett irodájában, alirodájában vagy fiókirodájában, önálló munkavégzési helyen, vagy a munkaszerződés szerint távmunkában végezhesse azzal, hogy a távmunkavégzés helyén ügyfélfogadás nem tartható, valamint

b) a munkavégzéséhez szükséges tárgyi feltételek rendelkezésre álljanak.

**1.2.** Az alkalmazott munkavégzéséhez szükséges tárgyi feltételek különösen

a) számítógép,

b) internetkapcsolat,

c) a jogszabályok tetszőleges időpontban hatályos állapotához való hozzáférést biztosító jogi adatbázis, valamint

d) kifejezetten az ügyvédi tevékenység céljára szolgáló elektronikus levelezési cím.

**2. Az alkalmazott biztonságos foglalkoztatásának anyagi feltételei**

**2.1.** Alkalmazott foglalkoztatásához a munkáltató tárgyévet megelőző igazolt, általános forgalmi adó nélkül számított éves árbevételének (a továbbiakban: árbevétel) el kell érnie a négymillió forintot.

**2.2.** Az alkalmazottat foglalkoztató munkáltató árbevételének a 2.1. pontban meghatározott árbevételen felül minden alkalmazott tekintetében el kell érnie

a) alkalmazott ügyvédenként, illetve alkalmazott európai közösségi jogászonként a négymillió forintot,

b) ügyvédjelöltenként, illetve jogi előadónként a hárommillió forintot.

**2.3.** Többtagú ügyvédi iroda és alkalmazottat közösen foglalkoztató munkáltatók esetén

a) a munkáltató, illetve a munkáltatók együttes árbevételének a munkáltatók minden egyes természetes személy tagja, illetve minden egyes természetes személy munkáltató után el kell érnie az négymillió forintot,

b) minden alkalmazott foglalkoztatása esetén az a) pontban meghatározott árbevételen felül a 2.2. pont szerinti árbevételt kell a munkáltatónak, illetve a munkáltatóknak együttesen elérniük.

**2.4.** Az ügyvédi társulás tagjai az alkalmazott foglalkoztatásához szükséges árbevételt közös választásuk szerint

a) vagy külön-külön a 2.1-2.2. pont,

b) vagy együttesen a 2.3. pont

alkalmazásával számítják.

**2.5.** Részmunkaidős foglalkoztatás esetén a 2.2. pont és a 2.3. pont b) alpontja szerinti árbevételt olyan arányban kell elérni, amilyen arányban az alkalmazott részmunkaideje a teljes munkaidőhöz aránylik.

**2.6.** Az e szabályzat szerinti árbevétel igazolható

a) a munkáltató adóbevallásának a másolatával,

b) a munkáltató mérlegének a másolatával, vagy

c) könyvelő vagy könyvvizsgáló által kiállított olyan nyilatkozattal, amelyről kijelenti, hogy az a munkáltató számviteli adatain alapul és megfelel a valóságnak.

**2.7.** Ha a munkáltató az e szabályzat szerinti árbevételt azért nem tudja igazolni, mert a megelőző évben nem folytatott önálló kockázatvállalás mellett ügyvédi tevékenységet, akkor foglalkoztathat alkalmazottat, ha legalább valószínűsíteni tudja, hogy árbevétele a tárgyévben időarányosan el fogja érni az e szabályzatban meghatározott mértéket.

**3. Az ügyvédjelölt és a jogi előadó foglalkoztatásának szakmai feltételei**

**3.1.** E szabályzat alkalmazásában principális az az ügyvéd, európai közösségi jogász, illetve kamarai jogtanácsos, aki az ügyvédjelölt, illetve jogi előadó felett a munkáltatói jogkört az utasításadási, illetve ellenőrzési jogkör tekintetében részben vagy egészben gyakorolja. Egy alkalmazottnak egyidejűleg több principálisa is lehet.

**3.2.** Ügyvédjelölt principálisa az lehet, aki legalább két évig ügyvédként vagy kamarai jogtanácsosként ügyvédi joggyakorlatot folytatott.

**3.3.** A principális feladata az ügyvédjelölt, illetve a jogi előadó szakmai fejlődésének a biztosítása.

**3.4.** A principális

a) az ügyvédjelöltet, illetve a jogi előadót folyamatosan a képességeinek, szakmai fejlődésének és tapasztalatainak megfelelő, azokat fejlesztő ügyvédi tevékenységre irányuló érdemi feladatokkal látja el, amelynek teljesítése segíti a jogi szakvizsgára való felkészülésben,

b) segíti az ügyvédjelöltet, illetve a jogi előadót a tapasztalatok elsajátításában,

c) érvényesíti az ügyvédjelölttel, illetve a jogi előadóval szemben támasztott követelményeket,

d) figyelemmel kíséri az ügyvédjelölt, illetve a jogi előadó előrehaladását, valamint

e) munkáltatói igazolást állít ki a joggyakorlati időről az ügyvédi kamara részére.

**3.5.** Nem köthető ügyvédjelölti, illetve jogi előadói tevékenység ellátására munkaszerződés olyan ügyvédjelölttel, illetve jogi előadóval, aki szakvizsgával rendelkezik.

**4. Az alkalmazott ügyvéd, alkalmazott európai közösségi jogász foglalkoztatása**

**4.1.** Az alkalmazott ügyvéd, illetve az alkalmazott európai közösségi jogász foglalkoztatására az 1-2. pontban foglaltakat az e pontban meghatározott eltérésekkel kell alkalmazni.

**4.2.** Azt az alkalmazott ügyvédet, illetve alkalmazott közösségi jogászt, aki a megelőző tíz évben nem rendelkezik legalább egy év ügyvédi joggyakorlattal, folyamatosan a képességeinek, szakmai fejlődésének és tapasztalatainak megfelelő, azokat fejlesztő ügyvédi tevékenységre irányuló érdemi feladatokkal kell ellátni.

**5. A jogi előadó foglalkoztatása**

**5.1.** A jogi előadó foglalkoztatására az 1-2. pontban foglaltakat az e pontban meghatározott eltérésekkel kell alkalmazni.

**5.2.** A jogi előadó Magyar Államkincstár Törzskönyvi nyilvántartásában szereplő, valamint a jogszabály által létrehozott más munkáltató általi foglalkoztatására a 2. és az 5.3. pontot nem kell alkalmazni.

**5.3.** Jogi előadót közösen foglalkoztató munkáltatók esetén

a) a munkáltató, illetve a munkáltatók együttes árbevételének el kell érnie a négymillió forintot,

b) minden jogi előadó foglalkoztatása esetén az a) pontban meghatározott árbevételen felül a 2.2. pont szerinti árbevételt kell a munkáltatónak, illetve a munkáltatóknak együttesen elérniük.

**5.4.** Nem szükséges az árbevétel 2.6. pont szerinti igazolása, ha a munkáltató az e szabályzat szerinti árbevételt igazoló számviteli törvény szerinti beszámolóját közzétette.

**6. Záró rendelkezések**

**6.1.** Ez a szabályzat a közzétételét követő harmadik hónap első napján lép hatályba.

**6.2.** E szabályzatnak

a) az alkalmazottak foglalkoztatása tárgyi feltételeire vonatkozó rendelkezéseit a hatálybalépés napjától,

b) az alkalmazott biztonságos foglalkoztatásának anyagi feltételeire vonatkozó rendelkezéseit a hatálybalépést megelőzően létrejött foglalkoztatási jogviszonyokra a hatálybalépést követő év első napjától,

c) a principális ügyvédi joggyakorlatára vonatkozó rendelkezéseit a hatálybalépést követően létrejött foglalkoztatási jogviszonyokra

d) a principális feladataira vonatkozó rendelkezéseit a hatálybalépés napjától

kell alkalmazni.

**6.3.** E szabályzatnak az alkalmazott biztonságos foglalkoztatásának anyagi feltételeire vonatkozó rendelkezései, amennyiben azok a munkáltatóra nézve kedvezőbbek a munkáltató választása szerint a hatálybalépés napjától alkalmazhatóak.

**6.4.** A kamarai hatósági eljárásokról szóló 12/2017. (XI. 20.) MÜK szabályzat a következő 2.1.5. ponttal egészül ki:

„2.1.5. Az Üttv.-ben előírt ügyvédi joggyakorlat ideje részmunkaidő esetében a teljes munkaidő és a részmunkaidő egymáshoz való arányában meghosszabbodik.”

**6.5.** Hatályát veszti az ügyvédjelöltek foglalkoztatásának tárgyi feltételeiről szóló 1/2012. (XI. 5.) MÜK szabályzat.

Budapest, 2019. június 24.

 *Dr. Bánáti János Dr. Fekete Tamás
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. június 24-i ülésén fogadta el. [↑](#footnote-ref-1)